标题：尚真
文献记载
  　　《中山世谱·尚眞王》
童名眞加戸樽金，神号於义也嘉茂慧，成化元年（1465）乙酉降诞。
父：尚圆王。
母：月光。
妃：居仁（尚宣威之女。生寿并葬地。不传）。
有二夫人：一曰思戸金按司加那志，号华后。（正徳十一年（1516）丙子三月十一日卒。生寿不传。谢氏知名亲云上成良之女。葬地不详）一曰茗刈子之女。（号名不传）
王有七男一女：长子曰尚维衡。（称浦添王子。乃王妃尚氏所生）次曰佐司笠按司加那志，童名眞锅樽，号慈山。（嫁尚氏朝易。茗刈子女所生）次曰向朝荣。（称大里王子。无後，母亦不传）次曰尚韶威。（称今归仁王子）次曰尚龙徳。（称越来王子。倶母不传）次曰尚清。（後登王位。夫人华后所生）次曰尚享仁。（称金武王子。无後）次曰尚源道。（称丰见城王子。无後，倶母不传）
纪：
明成化十三年（1477）丁酉即位。
国相。（不传）
法司：马怡世、马审礼、麻勃都、（裔孙不存）眞牛金、（称幸地大屋子森。见于嘉靖元年（1522）壬午石门碑记。裔孙不存）杨大鹤、毛文英、马诚骥。其馀交代者，皆不传。（任职在职年月不详，故合纪焉）
人物生平
尚眞王性质英明，谦己受益。及其长成，能继先志。善述父业，务精于治。百僚分职，群臣授官，簪以金银，冠以黄赤，（俗称冠曰八巻）而定贵賎上下之分。设朝仪于朔望，列拜班于左右，而定大小朝仪之礼。又旧制分地封按司，由是各据城池，互相争伐，兵乱不息。王始改制定度：诸按司皆聚居首里，解散兵柄，遥领其地，歳遣督官一员治之，国以宴然。又遣第三子尚韶威，遵依旧制，监守山北，称今归仁王子；而其子孙，继守山北，世受袭爵，称按司。（至康熙（1662—1722）年间，尚贞王以山北宴宁之故，始命移居于首里）又藏万劒弓矢之属，以为护国之具。时宫古岛献寳劒一口，名治金丸。寳玉一贯，名眞珠。又令三府及三十六岛，重正经界，定税纳贡。又本国旧制：国君葬礼，令数人为殉。王曰：“彼亦人也，岂可忍哉？”卒禁之。嗣是而治道大明，政刑咸备，以致雍煕之治。（所定之条，年月不详，故合纪焉）
本年秋，王世子尚眞，遣长史梁应、使者呉是佳、通事梁徳等，（翌年至京）以尚圆王讣告，并请袭封。附奏乞如旧例，一年一具。部议不可。
十五年己亥，世子尚眞，遣长史李荣等，奉表贡方物，并迎封舟。宪宗赐宴及衣币如例。仍遣正使兵科给事中董旻、副使行人司右司副张祥，赉勅至国，谕祭故王尚圆，封尚眞为中山王；并赐王及妃，皮弁、冠服、金镶犀带、彩币等物。（遗老传云：“忠顺可嘉”四字匾额，此时赐之）
本年秋，王遣王舅马怡世、正议大夫程鹏、长史蔡曦等，奉表献方物，谢袭封恩，并附奏曰：“臣伏读祖训条章，许臣国不时朝贡。故自臣祖父以来，皆一年一贡。迩年，旧巡抚福建大臣，以臣国使有违法窥利者，令臣二年一贡，此诚臣之罪也。然臣祖宗所以殷勤効贡者，实欲依中华眷顾之恩，杜他国窥伺之患。乞如旧制，令臣一年一贡，以保海邦。”宪宗不许。
翌年庚子，王舅马怡世囘国之日，宪宗仍赐王勅以谕之。
勅曰：“曩因尔国使臣入贡，往往假馈送为名，汚我中国臣工，其实以为己利；又不能箝束　从，以致杀人纵火、强劫民财；又私造违禁衣服，倶有显迹。故定为二年一贡之例。朝廷富有万方，岂为尔小国而裁省冗费哉！此例既定，难再纷更，特兹省谕王其审之。故谕。”
十七年辛丑秋，王遣正议大夫梁应、长史蔡曦、使者泰那等，奉表贡马及方物；并乞以陪臣子蔡宾等五人，於南京国子监读书。宪宗曰：“海南远人，向慕文教，朕甚嘉之。令有司如旧制，歳给衣服廪馔，母令失所，俾通知中国礼仪，永遵王化。”礼部奏曰：“琉球国进贡旧制：到京，少则四五十人，多则六七十人，倶给赏有差。尔因各国进贡，率多奸弊，毎国止许五七人，不过十五人到京，馀倶留边以俟命。今该国使臣，止容正议大夫梁应等十五人赴京，照例给赏，其馀六七十人倶留边。宜勅布政司发官帑，以次均给，庶不至甚失柔远之意。”宪宗从之。时梁应等，又上疏以不时进贡为请。礼部又奏：“琉球其意，实假进贡以规市贩之利。宜勿听。”宪宗令梁应等领勅，归谕王。勅曰：“朝廷定尔国二年一贡，已具前勅。臣之事君，遵君之勅可也。屡违勅奏扰可乎？所以固拒者，非为惜费。盖二年一贡，正合中制。朕恤小之意，实在此。王其钦遵，母事纷更。故谕。”
十九年癸卯秋，正遣正议大夫程鹏、长史蔡璋等，贡马及方物。奏言：“永乐（1403—1424）年间所赐海船，破坏已尽，止存其三。乞自备物料，於福建补造。”礼部议许造其一。
二十一年乙巳秋，王遣长史蔡曦等，贡马及方物。时官生蔡宾等，在监肄业已五年。王咨礼部，请放囘省亲。宪宗曰：“昔阳城在太学，诸生三年不归者，斥之。矧宾等远人，岂可长留不遣乎？”竟命放归，以遂定省之私。
二十二年丙午秋，王遣王舅马审礼、长史郑玖等，贡方物，谢恩。时会宪宗既崩，孝宗登极已四月矣。孝宗赐马审礼等，冠带衣币有差。仍命领诏并锦币，赐王及妃。
明弘治元年（1588）戊申，孝宗登极，改元弘治。先是，成化二十三年丁未，王遣皮扬那、通事林荣等，贡方物。皮扬那从浙江入贡。孝宗曰：“贡道当由福建，且贡非其时。”命却之。皮扬那等，且以国王咨礼部文言。成化二十一年，本国正议大夫程鹏等，进贡囘国。报知皇太子册妃。由是，王遣使表贺，并贡方物。礼部奏言：“琉球入贡，虽与例限不合，然远人之情可念。况笺文方物已至京，难於终却。请暂赐容纳，後仍以旧例裁之。或因福建风水不便，取路浙江，亦令审实奏请，方许起送。今次所给正副使彩缎等物，宜如旧例。番伴从人减半，以示裁折之意。”孝宗从之。时蔡宾亦随贡使至，具呈言：“成化中，宾尝读书南京国子监。今吏部侍郎刘宣，时为祭酒，特加抚恤。乞容执贽於宣处致谢。”孝宗许之。
二年己酉秋，王遣马仁、通事蔡实等，进大行皇帝香。（重五十斤）别遣王舅麻勃都、正议大夫梁徳等，（三年庚戌至京）贡方物，表贺孝宗登极。麻勃都其呈言：“本国来贡人员，近止许十五人赴京。物多人少，恐致疎失。”又言：“本国贡船抵岸。所在有司，止给口粮百五十名，其馀多未得给。”孝宗命来京许増五人，増口粮二十名，著为例。时有松氏比屋势头者，始学烟花药法。（本国为烟花戏，自此而始）
本年秋，王遣长史梁能等，奉表贡方物。宴赉如例。
四年辛亥秋，王遣正议大夫梁徳、长史郑玖等，贡方物。赐王锦缎，并宴赉如例。
五年壬子，王命辅臣，创建圆觉寺（三年而成）并荒神堂。延老僧芥隐，为开山住持。
六年癸丑秋，王遣正议大夫梁徳、长史梁能等，贡方物。赐王锦币等物，并宴赉如例。
七年甲寅，王命辅臣，构宗庙于圆觉寺方丈右侧，谓之御照堂。（奉正统昭穆诸位神主而祭焉。）
八年乙卯秋，王遣正议大夫郑玖、长史蔡宾等，贡方物。赐王锦缎，并宴赉如例。
九年丙辰，王命辅臣，新铸巨钟，建其楼于圆覚寺而悬钟焉。
十年丁巳秋，王遣正议大夫程连、长史梁能等，贡方物。赐王锦缎，及宴赉如例。
十一年戊午。王命长史梁能、通事陈义，于圆觉寺山门外，督造石栏及桥。
十二年己未秋，王遣正议大夫郑玖、长史蔡宾等，贡方物。赐王锦币，并宴赉如例。
十三年庚申，王发兵征八重山。先是，宫古岛、八重山自洪武（1368—1398）年间以来，毎歳入贡往来不绝。奈八重山酋长，有掘川原赤蜂者，心变谋叛。两三年间，绝贡不朝。时宫古岛酋长，有仲宗根丰见屋者，与赤蜂不睦。赤蜂将攻宫古。二岛騒动，事闻中山。由是，王命大里等九员为将，并拨大小战船四十六，以仲宗根为导。本年二月初二日，那覇开船。十三日，前至八重山、石垣之境。大里等上岸，只见赤蜂领众兵，背嶮岨，面大海，布摆阵势；又令妇女数十人，各持枝叶，号天呼地，万般咒骂，似行法术。大里等驱军大进，贼兵及妇女，略无畏惧。贼阵开处，赤峰首搦战。大里大疑曰：“贼奴锐气，不可轻敌。”遂将四十六艘分为两队：一队攻登野城，一队攻新河。赤蜂首尾不能相应。官军乘势，攻撃甚急。贼兵大败，降者无数。赤峰被掳伏诛。大里等别立酋长，抚安百姓，奏凯而归。嗣後朝贡如例。
十四年辛酉，新筑玉陵，奉先王尚圆，移葬于玉陵。
本年秋，王遣正义大夫程琏、长史梁能等，贡方物；奏请于福建，补造海船，以便往囘。孝宗许之，赐赉如例。
十五年壬戌，王命辅臣，于城门外凿地作沼，建堂于水中，以藏朝鲜国王所进方册藏经。（先是，尚徳王遣使，至朝鲜进礼物。时朝鲜王李瑈，以方册藏经，托使者带囘，进尚徳王。王亡後，其经尚存，故尚眞王建堂藏之。歴年稍久，堂坏经朽，而成空地。天启元年（1621）辛酉，尚丰王改建辨财天女堂）
十六年癸亥，王遣呉诗等，往满喇加国，收买贡物。遇风漂至广东，舟覆上岸。呉诗等一百馀人，为逻卒所获。广东守臣以闻。孝宗命送呉诗等至福建，给粮赡养，候本国贡使归之。
十七年甲子秋，王遣正议大夫程琏、郑玖、长史梁能、蔡宾等，具奏言：“前使遇风未囘，致失二年一贡之期。仍以补贡纳之。”时会孝宗崩，武宗登极。命行人左辅，颁诏至国。
明正徳元年（1506）丙寅，武宗登极，改元正徳。是年秋，王遣王舅亚嘉尼施、长史蔡宾等，贡马及方物，并表贺登极。（翌年丁卯，纔至中华）附奏乞毎歳一贡，以抒微忱。礼部议：“宜勿听。”武宗曰：“琉球久守节义，特许定一年一贡。”时长史蔡宾，具呈乞自备工料，修造贡船二只。礼部议奏：“宜令鎭巡官，验实量修，不必改造。”宾复请。武宗曰：“宾善人也。特许其请。”令补造如式。
二年丁卯秋，王遣正议大夫程琏、长史蔡栢等，贡方物，谢恩。
三年戊辰，王命辅臣，始造丹墀石栏及龙柱，以弘国殿之壮観。（翌年己巳告成）
本年秋，王遣正议大夫梁能、长史蔡迁等，贡方物，宴赉如例。
四年己巳秋，王遣正议大夫程琏、长史陈义等，贡方物，并请以官生蔡进等五人，入监读书。武宗许送南监，仍给衣廪等物如例。
五年庚午秋，王遣正议大夫梁能、长史蔡迁、使者佳马度等，贡方物。宴赉如例。
六年辛未秋，王遣正议大夫梁寛、长史陈义、使者鸦麻度等，贡方物。宴赉如例。
七年壬申秋，王遣长史蔡迁等，贡方物。宴赉如例。
八年癸酉秋，王遣正议大夫梁能等，贡方物。宴赉如例。
九年甲戌秋，王遣长史陈义等，贡方物。宴赉如例。
十年乙亥秋，王遣正议大夫梁龙、使者麻佳尼等，贡方物。宴赉如例。
十一丙子秋，王遣正议大夫陈义、使者马参鲁等，贡方物。宴赉如例。
十二年丁丑秋，王遣长史蔡迁、使者马加尼等，贡方物。宴赉如例。
十三年戊寅秋，王遣使者麻美子、马五喇、通事高义等，贡方物。宴赉如例。
十四年己卯秋，王遣使者马勃度、通事郑昊等，贡方物。宴赉如例。
十五年庚辰秋，王遣长史金良等，贡方物。宴赉如例。
十六年辛巳秋，王遣使者椰马度都、通事蔡樟等，贡方物。宴赉如例。
附：正徳年间，王命辅臣，创建西御殿。以为待天使之所。
又日本僧日秀上人，随流至国，自建社宫于金武村。（観音寺，何代何年建之，今不可考焉）
明嘉靖元年（1522）壬午，世宗登极，改元嘉靖。王遣王舅达鲁加尼等，进武宗香，并贡方物，表贺登极。世宗赐王及妃，锦币等物。仍命礼部，遵先朝旧制，二年一贡，毎船百五十人为限。（二年一贡，亦从此定）
二年癸未秋，王遣正议大夫郑绳、长史金良等，贡方物，谢恩。往抵洋中，遇风分散。金良先至。具呈言：“正议大夫郑绳，领谢恩方物渡海，风漂未至；而表文在此，请得先进。世宗许之。郑绳漂囘，舟败，人皆上岸。
翌年乙酉，王仍遣郑绳，补进方物。福建守臣以闻。世宗命就彼中，宴赉如例，遣还方物。时王遣官生蔡廷美、郑富、梁梓、蔡浩，至闽，请就国子监读书。福建守臣以闻。留二年，而後就监。世宗令礼部，照例给廪米薪炭，及冬夏衣服。
四年乙酉秋，王遣长史金良等，贡方物。宴赉如例。
五年丙戌，十二月十一日薨。在位五十年，寿六十二。葬于玉陵。王仁厚英明，进贤用能。百度悉擧，大致升平。